b'\n_START_ARTICLE_\nPo\xc4\x8ditnice na Marsu\n_START_SECTION_\nAnaliza dela\n_START_PARAGRAPH_\nZgodba v delu Po\xc4\x8ditnice na Marsu, govori o dveh \xc5\xa1olarjih, Mihi in Rini, ki poletne po\xc4\x8ditnice pre\xc5\xbeivljata doma, ob reki Bistrici. Med pre\xc5\xbeivljanjem prostega \xc4\x8dasa \xc5\xbeelita sestaviti vesoljsko ladjo iz odpadnih materialov na smeti\xc5\xa1\xc4\x8du, v tem \xc4\x8dasu pa le malo stran od njiju pristane pravo vesoljsko plovilo s pravimi vesoljci. Miha in Rina ugotovita, da so prijazni, le ti pa ju kasneje na pro\xc5\xa1njo Mihe odpeljejo na izlet v vesolje, na planet Mars. Tam otroka vidita zanimive stvari, kmalu pa spoznata, da vesoljci niso dobra bitja in so krivi za mnoge vojne in nesre\xc4\x8de na Zemlji. Miha in Rina se zato raje odlo\xc4\x8dita za pot domov. Po pristanku ladje, medtem ko Rina spi, Miha opazi, da nekdo trka po vratih. Bil je Mihov o\xc4\x8de, ki je iskal sina, saj se zve\xc4\x8der ni vrnil domov. Plovilo v katerem sta bila Rina ter Miha pa ni bila prava vesoljska ladja, temve\xc4\x8d star sod, ki sta ga otroka uporabila za svojo vesoljsko plovilo. O\xc4\x8ditno so bile to le Mihove sanje._NEWLINE_Po\xc4\x8ditnice na Marsu je ob\xc5\xa1irna sodobna pravljica oziroma fantazijska pripoved. Le-ta ima deset poglavij. Glavna misel celotnega dela je ta, da so po\xc4\x8ditnice lahko dolgo\xc4\x8dasne, \xc4\x8de otrok brez domi\xc5\xa1ljije ostane doma. Glavna junaka tega dela ( Miha in Rina) pa imata domi\xc5\xa1ljijo, zato lahko poletita dale\xc4\x8d preko svojih meja, ob tem pa se raz\xc5\xa1irijo predvsem meje duha, ki jih v zgodbi ponazarjajo kapljice mo\xc5\xbeganov. Smisel je torej v tem, da nih\xc4\x8de ne ve vsega. Knjiga ima tako zabavno - vzgojni namen, vendar je zabavni namen bistveno manj\xc5\xa1i. Osnovna tema je pravzaprav ekolo\xc5\xa1ka, kar je razvidno iz za\xc4\x8deteka na smeti\xc5\xa1\xc4\x8du, ob umazani Bistrici. Iz tega poletita junaka v na videz lep\xc5\xa1e okolje, ki pa se izka\xc5\xbee za \xc5\xa1e bolj onesna\xc5\xbeeno, vendar le v prenesem pomenu. Glavno sporo\xc4\x8dilo dela pa je, da si lahko naredimo iz vsake malenkosti veliko \xc5\xbeivljenje, saj nam\xc2\xa0\xc2\xbbmo\xc5\xbeganske kapljice\xc2\xab\xc2\xa0omogo\xc4\x8dajo zdru\xc5\xbeevanje v skoraj nedojemljivo celoto, seveda pa jih moramo uporabiti za pozitivne namene in se pravo\xc4\x8dasno ozvestiti glede vseh nevarnosti, ki nas obkro\xc5\xbeajo.\n_START_SECTION_\nZgradba\n_START_PARAGRAPH_\nMladinsko delo, Po\xc4\x8ditnice na Marsu, temelji na izmi\xc5\xa1ljeni, fantazijski zgodbi. Posamezna poglavja so naslovljena z izmi\xc5\xa1ljenimi naslovi (Umazana Bistrica, Raketa Mars 1, Vesolj\xc4\x8dki pristanejo, Navezava stikov, Potovanje na Mars, Kapljica mo\xc5\xbeganov, Na Rde\xc4\x8dem planetu, Zabavne igrice, Ubogi Zemljan, Nenavadno spoznanje ). Celotna zgodba pa je grajena po sinteti\xc4\x8dni tehniki kar pomeni, da je vsebinsko zaokro\xc5\xbeena in si dogajanje sledi v logi\xc4\x8dnem zaporedju.\n_START_SECTION_\nKnji\xc5\xbeevni elementi\n_START_PARAGRAPH_\nPripovedovalec je tretjeosebni, kar pomeni, da je zunaj sveta literarnih oseb; posredovanje izhaja torej iz zunanje perspektive. Dogajalni \xc4\x8das je med poletnimi po\xc4\x8ditnicami. Prepoznamo realni dogajalni prostor, to je ob reki Bistrici, ter nerealnega, v vesoljskem plovilu ter v vesolju. Glavni knji\xc5\xbeevni osebi sta Miha in Rina, osnovno\xc5\xa1olca. Miha je vesel, radoveden fant, ki ima veliko domi\xc5\xa1ljijo. Njegova velika \xc5\xbeelja je,odpotovati v vesolje. Rina je preprosto dekle, zanimajo jo ideje osnovno\xc5\xa1olca Mihe.'